
RAPORT

asupra  propunerii legislative pentru modificarea şi completarea Legii nr.514/28 nov.2003 pentru organizarea şi exercitarea profesiei de consilier juridic
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.514/28 nov.2003 pentru organizarea şi exercitarea profesiei de consilier juridic, trimisă cu adresa nr. Pl-x. 624 din 9 noiembrie 2010 şi înregistrată la Comisia juridică, de disciplină şi imunităţi cu nr. 31/989 din 12 noiembrie 2010.

Potrivit prevederilor art. 75 alin. (3) din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Consiliul Legislativ a avizat negativ propunerea legislativă, conform avizului nr. 529 din 28 aprilie 2010.
Guvernul României nu susţine adoptarea acestei propuneri legislative, conform adresei nr. 1667 din 29.06.2010.
Propunerea legislativă are ca obiect de reglementare modificarea şi completarea Legii nr. 514/2003 privind organizarea şi exercitarea profesiei de consilier juridic, cu completările şi modificările ulterioare, intervenţiile legislative preconizate urmărind, conform expunerii de motive, asigurarea independenţei totale a consilierilor juridici, eliminarea discriminării existente, în prezent, între nivelul de salarizare al acestora şi cel al magistraţilor, precum şi compartimentarea muncii consilierului juridic.

Comisia pentru buget, finanţe şi bănci a avizat negativ propunerea legislativă, conform avizului nr.565 din 30 noiembrie 2010.
Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr.25/719 din 18 noiembrie 2010.

Comisia pentru administraţie publică, amenajarea teritorilui şi echilibru ecologic a avizat negativ propunerea legislativă, conform avizului nr.26/1700 din 24 noiembrie 2010.

Comisia pentru muncă şi protecţie socială a avizat negativ propunerea legislativă, conform avizului nr.27/624 din 8 decembrie 2010.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juriice, de disciplină şi imunităţi au examinat propunerea legislativă, punctul de vedere al Guvernului şi avizul Consiliului Legislativ, în şedinţa din 4 iulie 2011.

La şedinţa Comisiei juridice, de disciplină şi imunităţi au fost prezenţi 19 deputaţi din totalul de 23 membri ai Comisiei. 

În urma dezbaterii, membrii Comisiei sesizate în fond au hotărât, cu  majoritate de voturi (17 “pentru” şi 2 voturi “împotrivă”) să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea şi completarea Legii nr.514/28 nov.2003 pentru organizarea şi exercitarea profesiei de consilier juridic.
În urma examinării iniţiativei legislative şi a opiniilor exprimate, membrii Comisiei juridice au constatat că iniţiativa legislativă nu se justifică pentru următoarele considerente:

· Prin propunerea legislativă se intenţionează o regândire a organizării profesiei de consilier juridic la nivelul autorităţilor administraţiei publice centrale şi locale, prin asimilarea statutului consilierilor juridici cu statutul judecătorilor şi al procurorilor. Netăgăduind importanţa profesiei de consilier juridic, nu se justifică consacrarea principiului inamovibilităţii consilierului juridic. Principiul inamovibilităţii este prevăzut de către art. 125 alin. (1) din Constituţia României doar în ceea ce priveşte profesia de judecător şi constituie unul din elementele fundamentale ale independenţei judecătorilor fiind o garanţie împotriva revocării, transferării sau suspendării arbitrare din funcţie a acestora. 
· Proiectul de lege vine în contradicţie cu alte acte normative ce reglementează domenii de activitate distincte şi care nu îşi pot găsi aplicabilitatea în noul proiect .

· Propunerea legislativă nu respectă prevederile art. 7 alin. (4) şi ale art. 34 alin (1) din Legea nr. 24/2004, republicată, cu modificările şi completările ulterioare, potrivit cărora textul legislativ trebuie redactat într-un limbaj concis, clar şi precis, care să excludă orice echivoc şi să nu prejudicieze stilul normativ.
Propunerea legislativă face parte din categoria legilor organice, potrivit prevederilor art. 73 din Constituţia României, republicată.

